《冬雨叹》
元代·朱希晦

癸卯冬十月，海陬气候偏。风南忽风北，寒燠非常年。

缊袍御还脱，长箑挥不捐。胡为黄落时，花卉纷争妍。

虫鸣应蛰户，虹见饮长川。兼旬苦雾密，暝与痴云连。

深泥污后土，行潦凌高原。农夫辍耒耜，劳叹心悁悁。

二麦不得种，饥坑讵能填。格斗况未息，中原拥戈鋋。

天家重租税，疮痏谁能怜？安得倚天剑，一扫开青天。

金乌任腾翥，出自扶桑颠。阳光照六合，此屋俱欢然。

作者简介：温州乐清人。顺帝至正末隐居瑶山，与四明吴主一、萧台赵彦铭吟咏雁山中，称雁山三老。明初荐于朝，命未至而卒。有《云松巢集》。